google/wiki40b huggingface dataset:
Ivanas Romanovas

Biografija

1964–1968 m. mokėsi Klaipėdos raj. Eketės pradinėje mokykloje, 1975 m. baigė Klaipėdos 12-ąją vidurinę mokyklą. 1987 m. baigė Šiaulių K. Preikšio pedagoginį institutą, specialybė – ikimokyklinė pedagogika ir psichologija.
1969 m. pradėjo lankyti dviračių sporto treniruotes. 1973 m. pakviestas į Lietuvos jaunimo rinktinę, 1974 m. pateko į TSRS jaunimo rinktinę ir dalyvavo Europos čempionate, suteiktas sporto meistro vardas. 1975 m. Pasaulio jaunimo čempionate iškovojo aukso medalį, suteiktas tarptautinės klasės sporto meistro vardas. Per 26 metus 38 kartus tapo Lietuvos čempionu, 7 kartus – TSRS čempionu. 1982–1983 m. Pasaulio čempionate laimėjo bronzos medalį. 1992 m. tapo Pasaulio profesionalų čempionato vicečempionu. Daugkartinis tarptautinių lenktynių nugalėtojas. 1996 m. atstovavo Lietuvai Atlantos olimpinėse žaidynėse.
1996 m. Lietuvos dviračių sporto federacijos Vykdomojo komiteto narys, Klaipėdos veteranų sporto klubo „Stumbras“ prezidentas. 1997–1998 m. Dviračių sporto mokyklos direktorius, 1998 m. Vakarų Lietuvos pramonės ir finansų korporacijos Ūkio skyriaus viršininko pavaduotojas, sporto komplekso direktorius. 2005 m. Seimo nario Antano Boso padėjėjas – sekretorius, Seimo nario J. Pinskaus padėjėjas-sekretorius
Darbo partijos Klaipėdos skyriaus narys. 2007–2011 m. ir nuo 2011 m. Klaipėdos miesto savivaldybės tarybos narys. 
Sutuoktinė Vilija, vaikai Isanta, Darius, Edgaras.
Pampos

Gamta

Išsidėsčiusios tarp Andų kalnų vakaruose, Atlanto vandenyno – rytuose, Patagonijos – pietuose ir Čiako – šiaurėje. Visas paviršius – plokščia lyguma (pampa – kečujų k. reiškia „lyguma“), tik netoli Bahija Blankos iškyla Ventanijos kalnų masyvas. Klimatas subtropinis; švelnus. Metinis kritulių kiekis 600–1200 mm. Žiemos vėsios, sniegas iškrenta retai, tačiau nereti speigai, pavasarį dažnos audros, vasaros karštos, daug kritulių. Vakaruose išskiriamos sausosios pampos, rytuose – drėgnosios. Būdingiausi dirvožemiai – juodžemiai. Vyrauja gausi žolinė augalija su pavieniais medžiais, būdinga prerijoms ir stepėms. Tipiški pampų augalai – pampų žolė (Cortaderia selloana) ir adatinės žolės (Stipa).

Ekonomika

Pampos – Argentinos ir Urugvajaus žemės ūkio „aruodas“. Auginami kviečiai, sojos, linai, soros, saulėgrąžos. Ypač vystoma ganyklinė gyvulininkystė (galvijų auginimas), todėl Argentina pirmauja pasaulyje pagal galvijų sk. viename km².
Melatoninas

Svarba miego ritmui

Mokslininkai mano, kad sezoninės depresijos priežastis yra rudens ir žiemos šviesos pakitimai – dėl to keičiasi melatonino gamyba.
Melatoninas, slopina skydliaukės funkciją ir lėtina medžiagų apykaitą. Jis gaminamas smegenyse miego metu.
Melatonino gamybą skatina tamsa, o labiausiai lėtina mėlyna šviesa. Melatonino prekursorius (pirmtakas) yra serotoninas, neuromediatorius, sintetinamas iš aminorūgšties triptofano.
Žinduolių organizme buvo identifikuoti dviejų tipų melatonino receptoriai: Mel1A ir Mel1B. Daugiausiai melatonino receptorių yra randama hipotalame ir akies tinklainėje. Organizmui senstant, melatonino gamyba sutrinka. Tai priklauso nuo kankorėžinės liaukos (lot. corpus pineale) veiklos sumažėjimo ar degeneracijos ir siejama su dažnesniais miego sutrikimais.

Melatonino tipo vaistai

Vaistinėse galimą įsigyti melatonino hormono. Jis naudojamas įvairaus tipo miego sutrikimais – senstant, keliaujant, bandant prisitaikyt prie naujo miego ritmo. Vienas iš vaistų, sudarytas iš melatonino yra Circadin. Jis sukurtas taip, kad pamažu vaistui tirpstant, kūne jo koncentracija lieka vienoda ir panaši į natūraliai gaminamo melatonino. Šio vaisto veiksmingumas ir saugumas tyrimuose atitiko benzodiazepininių (BZD) bei nebenzodiazepininių (ne–BZD) migdomųjų veiksmingumui. Melatoninas nėra susijęs su vykdomųjų funkcijų pablogėjimu. Miegas išlieka baigus gydymą melatoninu, nėra nutraukimo simptomų ar grįžtamosios nemigos – o tai būdinga BZD ar ne–BZD hipnotikams.
Whirlpool

Istorija

„Whirlpool” istorija prasidėjo 1911 m., kai Sant Džozefo mieste Mičigano valstijoje buvo įkurta kompanija „Upton Machine Co.”, gaminusi elektrines rotorines skalbykles. Nuo pat įsikūrimo firma sparčiai vystėsi ir dabar yra pasaulio buitinės technikos gamybos lyderė. Per metus pagaminama daugiau kaip 235 mln. buitinės technikos prietaisų. Metinė pardavimo apyvarta siekia apie 12 milijardų JAV dolerių. „Whirlpool Corporation” kartu su prekės ženklu „Whirlpool” valdo tokius prekės ženklus: Šiaurės Amerikoje – „Kitchen Aid” ir „Roper”, Pietų Amerikoje - „Barstemp” ir „Consul”; Centrinėje Amerikoje – „Acros” ir „Supermatic”. Koncernas yra pagrindinis „Kenmore” prekės ženklo buitinės technikos prietaisų tiekėjas prekybos tinklui „Sears”, „Roebuck&Co”.

„Whirlpool“ Europoje

Europos rinkoje „Whirlpool” platina tokius prekės ženklus: „Whirlpool”, „Ignis”, „Bauknecht”, „Laden” (Prancūzija), o nuo 2002 m. taip pat prekės ženklą „Polar”.
Nuo 1991 metų „Whirlpool Europe” investavo daugiau kaip 1,1 milijardą eurų į savo Europos fabrikų gamybinį pajėgumą. Be to, nuo atsiradimo Europoje akimirkos firma įvedė į vietinę rinką daugiau nei 60 naujų gaminių, kuriems išvystyti buvo skirta daugiau nei 750 milijonų eurų. Pastaruoju metu šalia pastovių išlaidų gamybiniams pajėgumams išlaikyti „Whirlpool Europe” kasmet investuoja apie 16 milijonų eurų į būsimųjų gamybinių pajėgumų vystymą Rytų ir Vidurio Europoje.
„Whirlpool“ atidarė savo atstovybę Lietuvoje 1997 m. Čia vykdoma prekyba „Whirlpool“ gaminiais bei jų garantinis aptarnavimas.
Romualdas Bladžinauskis

Biografija

1973 m. baigė Šiaulių K. Preikšo pedagoginį institutą, fizikos mokytojas.
1973–1978 m. Kuršėnų 1-osios vidurinės mokyklos mokytojas, Kuršėnų 3-osios vidurinės mokyklos direktoriaus pavaduotojas, 1978–1981 m. Kuršėnų 1-osios vidurinės mokyklos direktorius, 1981–1997 m. Kuršėnų Lauryno Ivinskio gimnazijos direktorius, 1997 m. Šiaulių rajono savivaldybės meras. 1997–2003 m. Kuršėnų L. Ivinskio gimnazijos direktorius, 2003–2005 m. Šiaulių raj. savivaldybės administracijos direktorius. Nuo 2005 m. Šiaulių raj. savivaldybės administracijos Švietimo ir sporto skyriaus vyr. specialistas.
Lietuvos valstiečių partijos, Valstiečių ir Naujosios demokratijos partijų sąjungos, Lietuvos valstiečių liaudininkų sąjungos Šiaulių rajono skyriaus narys.
1995–1997 m., 1997–2000 m., 2000–2003 m., 2003 m. ir 2007 m. (mandato atsisakė) Šiaulių rajono savivaldybės tarybos narys.
Sutuoktinė Virginija, vaikai Asta, Vaida
Marytė Gudonytė

Biografija

Baigė Valkininkų vidurinę mokyklą, 1982 m. Vilniaus universitetą, ekonomistė. 1984–1990 m. Birštono miesto Vykdomojo komiteto finansų skyriaus biudžeto inspektorė, finansų skyriaus vedėja. 1990–2000 m. Birštono miesto valstybinės mokesčių inspekcijos viršininkė. 2000–2007 m. Kauno apskrities VMI Birštono skyriaus vedėja. 2001 m. Kauno technologijos universitete baigė vadybą. 2007–2008 m. Birštono savivaldybės mero pavaduotoja. 2008–2011 m. LR finansų ministerijos mokymo centro Kauno skyriaus viršininkė. Transporto investicijų direkcijos skyriaus vedėja.
1996 m. Tėvynės sąjungos (Lietuvos konservatorių) narė, 2001 m. Nuosaikiųjų konservatorių sąjungos narė, 2006 m. Liberalų sąjūdžio narė, Birštono skyriaus pirmininkė. 2003–2007 m., 2007–2011 m. ir 2011–2015 m. Birštono savivaldybės tarybos narė.
Slender: The Eight Pages

Apžvalga

Žaidimo tikslas yra surinkti lapelius, kurie yra išmėtyti po visą mišką. Žaidimo veiksmas vyksta naktį, žaidėjas gali matyti tik pasišviesdamas žibintuvėliu su senkančia baterija. Kurį laiką žaidėjas gali bėgioti iki kol nepritrūksta kvapo. Miško glūdumoje yra įvairių objektų: pastatų, transporto priemonių, industrinės infrastruktūros. Visą tą laiką žaidėją seka Slender Man – pagrindinis žaidimo antagonistas. Kuo daugiau puslapių žaidėjas surenka, tuo intensyviau Slender Man jį persekioja. Žaidėjui nukreipus kamerą į Slender Man vaizdas persikreipia ir laiku nepabėgus – žaidimas pralaimimas.

Slender Man

Slender Man (liet. Lieknas vyras) yra populiarus urbanistinės legendos veikėjas. Jis buvo sukurtas Something Awful Forum’s metu vykusiam paranormalių fotografijų kūrimo konkurse. Vėliau veikėjas itin išpopuliarėjo internete.
Slender Man vaizduojamas kaip labai aukštas ir veido neturintis vyras su juodu arba pilku kostiumu, baltais marškiniais ir juodu arba raudonu kaklaraiščiu. Vietoj rankų jis turi čiuptuvus, kuriais pagal legendą jis grobdavo vaikus.
Susižadėję penkerius metus

Turinys

San Franciske restorane virėju dirbantis Tomas po metų draugystės pasiperša savo draugei Violetai. Laimingi sužadėtiniai pradeda planuoti savo būsimas vestuves, tačiau netrukus Violeta laimi stipendiją studijuoti Mičigano universitete. Norėdamas būti malonus būsimai žmonai, Tomas pasisiūlo laikinai atidėti vestuves ir važiuoti kartu.
Vis dėlto Mičiganas pasirodo ne toks, kokio Tomas tikėjosi. Kol Violeta užsiėmusi universitete, jis įsidarbina užkandinėje, pratinasi prie žiemos, medžioklės ir kitų vietinių pramogų. Ilgainiui vis nukeliamos vestuvės pradeda atrodyti kaip miražas: Violetai dėmesį rodo jos dėstytojas, vestuvių nesulaukiantys senyvi giminaičiai miršta vienas po kito, o Tomas pradeda vis labiau degraduoti...
Sėjamasis rugys

Sudėtis

Rugio grūde yra iki 67 % angliavandenių, 11 % baltymų, 3,5 % ląstelienos, mineralinių medžiagų, 2 % riebalų, vitaminų B, E.

Panaudojimas

Rugiai ir jų žalioji masė – labai svarbus gyvulių pašaras, ypač ankstyvą pavasarį.
Šiaudai naudojami gyvulių kraikui. Iš jų gaminamas popierius.

Mityba

Iš ruginių miltų gaminami konditerijos ir kulinarijos gaminiai, kepama ruginė duona, kuri yra naudingesnė už kvietinę.

Vaistinės augalo savybės

Ruginė duona naudinga turintiems vidurių užkietėjimą, nes ji turi silpną vidurius paleidžiantį poveikį. Taip pat daro teigiamą įtaką širdies ligų profilaktikai, tai lemia ruginiuose miltuose esanti linolininė ir kitos riebiosios rūgštys, reikalingos širdies veiklai. Karštame piene mirkytos duonos kompresai greitina pūlinių subrendimą. 
Iš rugių žiedų ir varpų pagaminti antpilai ir nuovirai vartojami kaip vaistas nuo kvėpavimo organų ligų.
Rugių sėlenų nuoviras yra atsikosėjimą lengvinanti ir minkštinanti priemonė. Gydomi lėtiniai tracheitai ir bronchitai.
Uodeguotasis branduolys

Uodeguotasis branduolys (lot. nucleus caudatus) – smegenų pamato branduolys. Jis turi galvą (kaktinėje skiltyje), kūną (momeninėje skiltyje) ir uodegą (smilkininėje skiltyje). Uodeguotasis branduolys ir kiautas (lot. putamen) sudaro dryžuotąjį kūną (lot. corpus striatum). Dryžuotasis kūnas, raudonasis branduolys (lot. nucleus ruber), juodoji medžiaga (lot. substantia nigra) ir kiti centrai bei laidai sudaro ekstrapiramidinę sistemą, kuri atsakinga už automatinius judesius ir skersaruožių raumenų tonusą.
Gaosiongas

Geografija

Miestas išsidėstęs pietvakarinėje Taivano pakrantėje, prie Taivano sąsiaurio. Šiaurėje ribojasi su Tainanu, Dziaji ir Nantou apskritimis, šiaurės rytuose su Taitungo apskritimi ir pietuose bei pietryčiuose su Pingtungo apskritimi. Miesto centras įsikūręs palei Gaosiongo uostą, kurio natūralų molą atstoja kitoje uosto pusėje esanti Čidzino sala. Meilės (Ai) upė teka į uostą pro senamiestį ir miesto centrą. Gaosiongo gamtiniai orientyrai yra koraliniai kalnai, Ape kalvos, Šoušanas ir Banpingšanas.
Alizavos Šv. Jono Krikštytojo bažnyčia

Istorija

Pakapėje dvarininkas Antanas Koscialkovskis 1794 m. pastatė medinę bažnyčią su bokšteliu. Pakapę sūnaus Aloyzo garbei pavadino Alizava. Filialistas kunigas Jonas Bžestovičius 1853–1856 m. pastatė dabartinę medinę bažnyčią. Kunigas Ferdinandas Ūselis 1872 m. pastatė naują kleboniją, perstatė ūkinius trobesius, užveisė vaismedžių sodą.
1900 m. patvirtintas bažnyčios rekonstrukcijos projektas, pastatyti bokštai. 1905 m. padidintos kapinės. 1909–1914 m. veikė Lietuvių katalikų blaivybės draugijos skyrius.
Per Pirmąjį pasaulinį karą bažnyčia apgriauta. Kurato kunigo Kazimiero Mockaus (Alizavoje 1909–1921 m.) rūpesčiu bažnyčia suremontuota. Kuratas kunigas Felicijonas Lialis (1923–1927 m.) nupirko varpą, suremontavo ūkinius pastatus. Kunigas J. Savukaitis pertvarkė altorius, 1938 m. įsteigė knygynėlį.

Architektūra

Bažnyčia istoristinė, turi baroko, neogotikos bruožų, stačiakampio plano, su 2 fasado bokštais. Vidus 3 navų, atskirtų kolonomis. Šventoriaus tvora akmenų mūro. Jame stovi varpinė.
Jėga

Jėgos matavimo prietaisai

Prietaisas mechaninei jėgai matuoti vadinamas dinamometru (gr. dynamis – jėga + metron – matas). Dinamometrai būna įvairios konstrukcijos ir paskirties. Dinamometrai graduojami niutonais, šiais prietaisais galima matuoti ir labai mažą, ir labai didelę jėgą.
Protonų ciklas

Energijos išsiskyrimas

Lyginant ⁴He su keturių protonų masėmis matome, kad 0,007 arba 0.7 % pradinės protonų masės prarandama. Ji virsta gama spindulių ir neutrinų energija. Visa protonų ciklo grandinės išskiriama energija yra 26,73 MeV.
Tik energija, išskiriama gama kvantų pavidalu sąveikaus su protonais ir elektronais ir šildys Saulės gelmes. Šis šildymas palaiko Saulės hidrostatinę pusiausvyrą ir neleidžia jai kolapsuoti dėl gravitacinių jėgų.
Neutrinai beveik nesąveikauja su medžiaga, dėl to Saulės šildymo procese beveik nedalyvauja. Neutrinai iš pp I, pp II ir pp III reakcijų grandinių nusineša 2.0 %, 4.0 % ir 28.3 % energijos atitinkamai.
Medvednica

Medvednica – kalnas centrinėje Kroatijoje, į šiaurę nuo Zagrebo. Kalnas žymi pietinę Zagorės regiono ribą. Viršūnė Sljeme yra 1 030 metrų aukštyje.
Kalno pavadinimas reiškia „Meškų kalnas“. Šioje vietovėje yra ir daugiau objektų, kurių pavadinimai susiję su žodžiu medved (meška). Pavyzdžiui, Medvedgradas, viduramžių pilis, esanti pietvakariniame kalno pakraštyje.
Pietiniuose kalno šlaituose įsikūręs žiemos sporto centras.
Vikišaltiniai

Vikišaltiniai (angl. Wikisource) – kaip ir Vikipedija yra Vikimedijos projektas, paremtas MediaWiki programine įranga; internetinis projektas, kuriame kaupiama tekstinė informacija, dokumentai, skirti tekstinėms kitų Vikimedijos projektų „iliustracijoms“ ir papildymams. Tekstams netaikomos autorinės teisės apsaugos režimas dėl riboto naudojimo arba jie yra viešo naudojimo arba taikoma GNU-FDL licencija. Kitoms medijų rūšims kaip vaizdinei, garso informacijai yra skirtas Vikitekos projektas.
Projektas 2003 m. lapkričio 24 d. laikinai patalpintas sources.wikipedia.org, o vėliau atskirame puslapyje wikisource.org. 2006 m. liepos 17 d. buvo įkeltas pirmas dalykinis puslapis („Lietuvos Respublikos Konstitucija“). Projekte yra per 500 puslapių.
Projekto pavadinimas kilo iš angliškos frazės „Project Sourceberg“, kuris nukonkuravo kitą – Project Gutenberg pavadinimą, kai 2003 gruodžio 6 balsavimo metu pasirinktas Vikišaltinių (angl., Wikisource) pavadinimas.
Chaban-Delmas stadionas

Istorija

Stadionas pastatytas 1930 m. su įrengtais dviračio takeliais (velodromu). 1935 m. buvo rekonstruotas artėjančiam 1938 m. III pasaulio futbolo čempionatui. 1938 m. birželio 12 d. buvo oficialiai atidarytas.
Stade Chaban-Delmas talpina 34 462 žiūrovus. Daugiausia žiūrovų susirinko 1985 m. balandžio 24 d; rungtynių tarp Girondins de Bordeaux ir Juventus FC atėjo pažiūrėti 40 211 žiūrovų. 1998 m. stadione vyko šešios XVI pasaulio futbolo čempionato varžybos. Taip pat 2007 m. regbio pasaulio taurė.
2011 m. liepos 19 d. klubas pranešė statysiąs naują, 43 500 sėdimų vietų stadioną. Statybų darbai turėtų būti pradėti 2011–2012 m. sezono gale.
Arvydas Krievas

Arvydas Krievas (latv. Arvīds Krievs, 1944 m. rugpjūčio 26 d. Kuldyga) – latvių kino režisierius, scenaristas.

Biografija

1977 m. Rygoje baigė žurnalistiką Latvijos universitete, 1979 m. Maskvoje baigė Aukštuosius scenaristų ir režisierių kursus, kurso vadovas Glebas Panfilovas.
1964–1991 m. dirbo Rygos kino studijoje, nuo 1971 m. režisierius. 1991 m. Rygoje su kitais įsteigė kino studiją „Krapo films“, iki 1996 m. jos meno vadovas. 1996–1999 m. Nacionalinio kino centro Rygoje direktorius.
Filmuose derinama tikrovė ir išmonė, būdingas poetiškumas, vaizdo plastika.
Rumšiškių Šv. Antano koplyčia

Istorija

Koplyčia pastatyta Pirmojo pasaulinio karo metais kunigo Jono Jurevičiaus rūpesčiu. Ji stūksojo Byliškių kaime, kurio vietoje 1961 m. įsikūrė perkeltos Senosios Rumšiškės. Šalia Šv. Antano koplyčios, į viršutinę Nemuno terasą, 1958–1959 m. buvo perkelta Rumšiškių bažnyčia su varpine iš būsimų Kauno marių dugno.
1942 m. kelias dienas Šv. Antano koplyčioje laikytos pamaldos po balandžio 12 d. įvykusio didelio Nemuno potvynio prie bažnyčios.
Antanas Vileišis

Biografija

Gimė laisvų karališkų valstiečių Vincento Vileišio ir Agotos Mačėnaitės šeimoje.
1898 m. baigė Maskvos institutą. Nuo 1898 m. gyveno Vilniuje. Vienas „Aušros” švietimo draugijos (įk. 1905), „Rūtos” (1909), Lietuvių mokslo draugijų (1907), Lietuvių draugijos nukentėjusiems dėl karo šelpti (1914) ir pirmosios lietuviškos dviklasės mokyklos kūrėjų. Suorganizavo pirmąją nacionalinės lietuvių dailės parodą bei aktyviai bendradarbiavo nelegalioje lietuviškoje spaudoje.
Kunigiškiai (Radviliškis)

Istorija

Minimi 1619 metais.
Saldiklis

Saldiklis – maisto medžiaga (pvz., sacharozė, fruktozė ar medus) ar maisto priedas (pvz., sacharinas, aspartamas), naudojamas maistui pasaldinti.
Kartais saldikliais vadinami tik nekaloringieji saldikliai.

Istorija

Saldiklių atsiradimą XIX a. pagreitino trys išradimai: kai išskyrė sacharozę iš raudonųjų burokėlių, kai buvo sukurtas gliukozės sirupo gamybos iš krakmolo, kuris lengvai išgaunamas iš bulvių ir grūdų, būdas, ir 1886 metais Vokietijoje susintetintas sacharinas.

Vartojimas

Saldikliai vartojami maisto produktų gamyboje arba kaip cukraus pakaitalai parduodami parduotuvėse ir vaistinėse.
Mišiniai, kurių pagrindas yra sacharinas, ciklamatas ir acesulfamas K, naudojami maisto produktų, kurie bus ilgai kaitinami arba užšaldomi, gamyboje. Tai duonos, konditerijos, konservų pramonės gaminiai, taip pat valgomieji ledai. Mišiniai sudaromi įvertinant atskirų komponentų savybes.

Saugos klausimai

Subalansuotas ir saikingas saldiklių bei kitų maisto priedų vartojimas maisto produktuose nekenkia sveikatai.
Piktnaudžiaujant maistingais saldikliais gresia nutukimas, kraujagyslių ligos, diabetas. Tačiau nemaistingi dirbtiniai saldikliai, taip pat gali pakenkti sveikatai, nes kai kurie iš jų gali būti toksiški, kancerogeniški. Diabetikams gydytojai rekomenduoja kaitalioti abiejų grupių saldiklius, o besilaikantiesiems dietos, vengti natūralios kilmės cukraus pakaitalų, nes jie yra pakankamai kaloringi.
Manoma, kad ateityje bus vartojami tik naujo tipo saldikliai – ne pavojingi, bet naudingi organizmui. Vieni iš tokių: citrozė, steviozidas. Iš dirbtinių produktų pačiu nepavojingiausiu laikoma sukralozė (E955). Ji išgaunama iš cukraus, bet turi 10 kartų mažiau kalorijų nei jis.
Sergantiems cukralige gaminami produktai su cukraus pakaitalais sorbitoliu (E420) ir manitoliu (E421). Sorbitolis ir manitolis gali sukelti viduriavimą ir vidurių putimą.
Bio-Savaro dėsnis

Bio-Savaro dėsnis – vienas svarbiausių elektromagnetizmo dėsnių, naudojamas bet kokios formos laidininko kuriamo magnetinio lauko indukcijai apskaičiuoti:
\mbox{d}\vec{B}=\frac{\mu_0I\left(\mbox{d}\vec{l}\times\vec{r}\right)}{4\pi{r^3}}

Bio-Savaro dėsnio taikymas

Dažniausiai reikia rasti indukcijos modulį
\mbox{d}{B}=\frac{\mu_0I\sin{\alpha}\mbox{d}l}{4\pi{r^2}}

Tiesaus plono laidininko magnetinė indukcija

Pagal pateiktą brėžinį galima užrašyti:
\begin{align}
l&=R\operatorname{ctg{\alpha}}\\
\mbox{d}l&=-\frac{R\mbox{d}\alpha}{\sin^2{\alpha}}\\
r&=\frac{R}{\sin{\alpha}}\\\end{align}
Integruojama nuo \alpha_1\; iki \alpha_2\;. Kadangi laidininkas be galo ilgas, tai \alpha_1\to0, o \alpha_2\to\pi; gaunama, kad
B=\left|-\frac{\mu_0I}{4\pi{R}}\int_0^{\pi}\sin{\alpha}\mbox{d}\alpha\right|=\frac{\mu_0I}{2\pi{R}}

Plono žiedo (apvijos) magnetinė indukcija

Pagal pateiktą brėžinį galima užrašyti:
\begin{align}
r&=\sqrt{h^2+R^2}\\
\sin{\alpha}&=\frac{R}{\sqrt{h^2+R^2}}\\
\end{align}
Suintegravus gaunama, kad
\begin{align}
B&=\left|\frac{\mu_0IR}{4\pi}\cdot2\int_0^{\pi{R}}\frac{\mbox{d}l}{\left(h^2+R^2\right)^{3/2}}\right|=\frac{\mu_0IR^2}{2\left({h^2+R^2}\right)^{3/2}}=\\
&=\frac{\mu_0I\sin^3{\alpha}}{2R}\end{align}
Pastaba: kadangi apeinant visą ploną ilgio l=2\pi{R}\; žiedą atstumas r\; nekinta, tai integravimas yra tik formalumas, nes pakanka gautąją Bio-Savaro dėsnio išraišką padauginti iš 2\pi{R}\;.

Solenoido magnetinė indukcija

Laikoma, kad solenoidą sudaro apvijos, priglaustos viena prie kitos, bet ne ištisinis spirale susuktas laidas. Pažymėta \angle{NCA}=\alpha, \angle{DCA}=\alpha_1, \angle{BCA}=\alpha_2.
Viena apvija kuria indukciją
\mbox{d}B_0=\frac{\mu_0I\sin^3{\alpha}}{2R}
l\; ilgio fragmento dalis \mbox{d}h\; taške C kuria indukciją. Ji priklauso nuo toje dalyje esančių apvijų skaičiaus
\mbox{d}N=\frac{N}{l}\cdot\mbox{d}h
Todėl dalis \mbox{d}h\; kuria indukciją
\mbox{d}B=\frac{\mu_0IN\sin^3{\alpha}}{2lR}\mbox{d}h
Pagal pateiktą brėžinį galima užrašyti:
\begin{align}
h&=R\operatorname{ctg{\alpha}}\\
\mbox{d}h&=-\frac{R\mbox{d}\alpha}{\sin^2{\alpha}}\end{align}
Integruojama nuo \alpha_1\; iki \alpha_2\;. Kadangi solenoidas be galo ilgas, tai \alpha_1\to0, o \alpha_2\to\pi; gaunama, kad
B=\left|-\frac{\mu_0IN}{2l}\int_0^{\pi}\sin{\alpha}\mbox{d}\alpha\right|=\frac{\mu_0IN}{l}=\mu_0In

kur n\; – solenoido apvijų skaičius ilgio vienete
Pastaba: šioje formulėje nėra dydžio h\;, o tai reiškia, kad ilgos ritės dalyse, esančiose toli nuo jos galų, magnetinė indukcija nekinta einant tiese CA. Sudėtingesni skaičiavimai rodo, kad indukcija tose dalyse nekinta ir einant skersai ritės. Vadinasi, šiose dalyse sukuriamas vienalytis magnetinis laukas.

Šias formules taip pat galima gauti ir naudojantis Ampero dėsniu, kuris taip pat naudojamas bet kokios formos laidininko kuriamo magnetinio lauko indukcijai nustatyti.
KS Miedź Legnica

Istorija

Klubas įkurtas 1971 m. 2017/2018 m. tapo Pirmojo diviziono nugalėtojais ir iškopė į elito divizioną.
Liebmann Hersch

Biografija

Gimė 1882 m. gegužės 25 d. Pamūšyje, žurnalisto Meyer Dovid Hersch ir Hannah-Dvorah Blumberg šeimoje. Praėjus porai metų po jo gimimo tėvai išsikraustė į Joniškį, 1884 m. persikėlė į Šiaulius. 1895 m. išvyko gyventi į Varšuvą, kur baigė gimnaziją. Pradėjo studijuoti matematiką Varšuvos universitete, tačiau 1904 m. pradžioje dėl dalyvavimo anticariniuose protestuose pabėgo į Šveicariją. Dar gyvendamas Varšuvoje įstojo į Bundą. 1909 m. pradėjo dirbti Ženevos universiteto sociologijos katedroje. 1913 m. apsigynė disertaciją apie žydų emigraciją ir tapo mokslų daktaru. Rašė straipsnius jidiš, lenkų ir rusų kalbomis įvairiuose laikraščiuose apie žydų emigraciją ir nacionalizmą. I pasaulinio karo metu daug laiko paskyrė demografiniams ir statistiniams tyrimams susijusiems su žydų migracija, kritikavo sionizmo politiką. Vėliau vykdė įvairius demografinius tyrimus apie žydų populiacijas įvairiose Europos šalyse. II pasaulinio karo metu aktyviai dalyvavo padedant į Šveicariją pabėgusiems žydams. 1947 m. pirmą kartą apsilankė Palestinoje ir po to laiko mažiau kritikavo sionizmą. 1954 m. vadovavo JTO pasaulio gyventojų skaičiaus konferencijai. Mirė 1955 m. birželio 9 d. Ženevoje.
Augučiai

Istorija

Kaimo centrinėje dalyje, 0,13 km į pietvakarius nuo Augučių antrųjų senųjų kapinių, 30 m į pietryčius nuo kelio Lukošaičiai (Šiauliai)–Zastarčiai yra Augučių pirmosios senosios kapinės (kultūros paminklo MC kodas 4548); kelių Lukošaičiai–Zastarčiai ir į Jaunelius kryžkelėje yra Augučių antrosios senosios kapinės (kultūros paminklo MC kodas 4549).
Lietuvos Didžiosios kunigaikštijos laikais Augučių palivarko žemės priklausė Šiaulių ekonomijai. Nuo 1791 m. palivarkas priklausė Šiaulių valsčiui, nuo 1863 m. – Gruzdžių valsčiaus Verbūnų seniūnijai, nuo 1918 m. – Šiaulių apskrities Šiupylių valsčiui, nuo 1950 m. – Šiaulių rajono Gruzdžių apylinkės kaimas. 1950–1991 m. kaimas priklausė Gruzdžių apylinkės „Tarybinės žemės“ kolūkiui.

Aplinkinės gyvenvietės

Šėkščiai – 0,9 km 
 Maldeniai – 3,6 km
Šiupyliai – 4 km
GRUZDŽIAI – 8,5 km 
 Lukošaičiai – 1,8 km
Kubeliai – 7 km
Apušėliai – 2,6 km
Minkštakiai – 6,4 km
Norutaičiai – 7 km
Pakarniukai – 3,8 km 
 ŠIAULIAI – 18 km